**Tiesību akta projekta sākotnējās ietekmes novērtējuma ziņojums par**

**Ministru kabineta noteikumu projektu „Par minimālajām prasībām, kas iekļaujamas darba uzdevumā, pašvaldībai izraugoties atkritumu apsaimniekotāju, kā arī atkritumu apsaimniekošanas līgumu būtiskajiem noteikumiem” (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Par minimālajām prasībām, kas iekļaujamas darba uzdevumā, pašvaldībai izraugoties atkritumu apsaimniekotāju, kā arī atkritumu apsaimniekošanas līgumu būtiskajiem noteikumiem” (turpmāk – noteikumu projekts) izstrādāts, pamatojoties uz Atkritumu apsaimniekošanas likuma (turpmāk – Likums) 18.panta otro un vienpadsmito daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 18.panta pirmā daļa nosaka, ka pašvaldības pienākums ir publisko iepirkumu vai publisko un privāto partnerību regulējošos normatīvajos aktos noteiktajā kārtībā izvēlēties atkritumu apsaimniekotāju, kurš veiks sadzīves atkritumu savākšanu, pārvadāšanu, pārkraušanu un uzglabāšanu attiecīgajā sadzīves atkritumu apsaimniekošanas zonā, par piedāvājuma izvēles kritēriju nosakot saimnieciski visizdevīgāko piedāvājumu. Savukārt Likums 18.panta otrā daļa nosaka, ka pašvaldība iekļauj darba uzdevumā prasības pretendenta darbinieku kvalifikācijai, spējai veikt sadzīves atkritumu apsaimniekošanu un tehniskajam vai finansiālajam nodrošinājumam sadzīves atkritumu apsaimniekošanas darbību veikšanai konkrētajā zonā, kā arī norāda atkritumu poligonu, kurā atbilstoši atkritumu apsaimniekošanas valsts plānam un reģionālajam atkritumu apsaimniekošanas plānam apglabā šīs pašvaldības administratīvajā teritorijā radītos sadzīves atkritumus.  Noteikumu projekts izstrādāts ar mērķi uzlabot un atvieglot pašvaldību darbu pie iepirkuma procedūras dokumentācijas izstrādes, nodrošināt vienotu pieeju starp pašvaldību un atkritumu apsaimniekotāju noslēdzamajā līgumā iekļaujamos nosacījumos, kā arī nodrošināt vienlīdzīgu un nediskriminējošu līguma normu noteikšanu starp atkritumu apsaimniekotāju un atkritumu radītāju vai valdītāju noslēdzamajā atkritumu apsaimniekošanas pakalpojuma sniegšanas līgumā.  Pašreiz pašvaldības saskaras ar grūtībām izstrādāt iepirkuma procedūras dokumentāciju sadzīves atkritumu apsaimniekotāja izvēlei pašvaldībā, lielākoties vides aizsardzības un iepirkumu speciālistu, pieredzes trūkuma dēļ un darba uzdevuma detalizācijas pārmērīguma, vai gluži pretēji nepilnīgi izstrādātiem nosacījumiem potenciālajam pašvaldības sadzīves atkritumu apsaimniekotājam. Iepriekš minēto problēmu sekas ir uzsāktu iepirkuma procedūru pārtraukšana, piedāvājumu vairākkārtīga grozījumu izstrāde vai iepirkuma procedūras rezultātu nemitīga apstrīdēšana, kas liedz pašvaldībām godprātīgi pildīt tām uzdoto Likuma 18.panta uzdevumu, tas ir, atbilstoši publisko iepirkumu vai publisko un privāto partnerību regulējošos normatīvo aktu noteiktā kārtībā izraudzīties sadzīves atkritumu apsaimniekotāju.  Noteikumu projekts izstrādāt pamatojoties uz Latvijas vides aizsardzības fonda finansētā projekta „Nosacījumu izstrāde juridiskajam regulējumam attiecībā uz atkritumu apsaimniekošanu pašvaldībā” izstrādātajam pētījumam (izstrādātājs biedrība „Latvijas Atkritumu saimniecības asociācija”, projekta izstrādes laiks 2015.gada 1.jūnijs – 2015.gada 14.decembris).  Noteikumu projekts nosaka, ka pašvaldībai, gatavojot publiskā iepirkuma dokumentāciju, ir jāsniedz detalizēta informācija par veicamo darbu apjomu, tas ir, pašvaldības administratīvās teritorijas lielums, tās īpatnības, pašvaldības noteikto atkritumu apsaimniekošanas zonu skaits, datus par pašvaldības atkritumu radītājiem, uzņēmumiem un to radītajiem atkritumiem, atkritumu daudzums, kas tiek vidēji radīts pašvaldībā, pašvaldības saistošajos noteikumos noteiktais minimālais atkritumu izvešanas biežums, pašvaldībā esošā dalīto atkritumu vākšanas infrastruktūra, atkritumu poligons, uz kuru atbilstoši atkritumu apsaimniekošanas normatīvajos aktos un plānošanas dokumentos ir jāved apglabāšanai savāktie sadzīves atkritumi, kuri netiek sagatavoti atkārtotai izmantošanai, pārstrādāti vai reģenerēti. Iepirkuma darba uzdevumā iekļaujamajiem nosacījumiem jāveicina atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšana, tai skaitā arī normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķu un termiņu izpilde. Atbilstoši Valsts kontroles 2015.gada 20.janvāra revīzijas ziņojumā Nr.20.4.1-14/2014 „Sadzīves atkritumu apsaimniekošanas organizēšanas atbilstība plānotajiem mērķiem un tiesību aktu prasībām” iekļautajiem ieteikumiem, iepirkuma darba uzdevumā ir iekļaujams nosacījums, ka atkritumu apsaimniekotāja pienākums ir veikt pašvaldībā radīto sadzīves atkritumu svara un tilpuma mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam izmantojamo koeficientu pārejai no svara uz tilpuma mērvienībām, kā arī par iegūtajiem rezultātiem ziņot pašvaldībai. Iepirkuma procedūras dokumentācijas darba uzdevumā iekļaujot noteikumu projektā ietvertās normas, nodrošina ne tikai pretendentiem skaidru veicamo darbu apjomu, bet arī nodrošinās pašvaldībai Likuma 8.panta pirmajā daļā noteiktos pienākumus, proti, organizēt un kontrolēt pašvaldības sadzīves atkritumu apsaimniekošanas sistēmu.  Starp pašvaldību un sadzīves atkritumu apsaimniekotāju noslēgtajos līgumos (turpmāk – apsaimniekošanas līgums), kas dod atkritumu apsaimniekotājam tiesības sniegt pašvaldības administratīvajā teritorijā sadzīves atkritumu apsaimniekošanas pakalpojumu, vērojama nepilnīga līgumu nosacījumu izstrāde, kas lielākoties nosaka atkritumu apsaimniekotāja tiešos uzdevumus, bet neparedz konkrētus atkritumu apsaimniekotāja pienākumus, piemēram, atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšanu, tai skaitā arī normatīvajos aktos par atkritumu dalītu savākšanu, vai arī apsaimniekoto atkritumu uzskaiti, atkritumu svara tilpuma mērījumus u.c. Iepriekš minēto līguma normu neesamība nenodrošina ilgtspējīgas pašvaldības atkritumu apsaimniekošanas sistēmas darbību, kas pastarpināti sarežģī arī kopējo valsts atkritumu apsaimniekošanas mērķu sasniegšanu. Noteikumu projekts nosaka, ka papildus ierastajiem apsaimniekošanas līguma nosacījumiem ir jāparedz informācijas apmaiņa starp līgumslēdzējpusēm, kā arī jānosaka, ka atkritumu apsaimniekotāja pienākums ir veikt pašvaldībā radīto sadzīves atkritumu svara un tilpuma mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam izmantojamo koeficientu pārejai no svara uz tilpuma mērvienībām, tā nodrošinot maksimāli atbilstošu atkritumu apsaimniekošanas maksas apmēru atkritumu radītājiem vai valdītājiem. Kā papildus pienākums atkritumu apsaimniekotājam ir noteikts sekot līdzi pašvaldībā radīto sadzīves atkritumu apsaimniekošanai, tā, lai tiktu sasniegti normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķi. Vienlaikus jāatzīmē, ka iepriekš minēto mērķu nesasniegšana var būt par iemeslu līguma izbeigšanai starp pašvaldību un atkritumu apsaimniekotāju. Noteikumu projektā ietverto nosacījumu iekļaušana apsaimniekošanas līgumā nodrošinās pašvaldības izveidotās atkritumu apsaimniekošanas sistēmas ilgtspējību, jo pašvaldībai būs skaidrs redzējums par pašvaldībā apsaimniekotajiem atkritumiem, tai skaitā par pārstrādei, otrreizējai izmantošanai un reģenerācijai nodoto atkritumu apjomu un pašvaldības izaugsmi attiecībā uz atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšanu. Vienlaikus noteikumu projekts nosaka pārejas periodu, nosakot par pienākumu pašvaldībām līdz 2016.gada 31.decembrim nodrošināt spēkā esošo starp pašvaldību un atkritumu apsaimniekotāju noslēgto apsaimniekošanas līgumu normu pārskatīšanu un precizēšanu atbilstoši noteikumu projektā noteiktajām normām.  Kā liecina Patērētāju tiesību aizsardzības centra uzraudzības projektu „Līgumu noteikumu un komercprakses/reklāmas uzraudzības sadzīves atkritumu apsaimniekošanas jomā” (2014), sadzīves atkritumu pakalpojuma sniegšanas līgumos, kuri ir noslēgti starp pašvaldības publisko iepirkumu vai publisko un privāto partnerību regulējošos normatīvo aktu kārtībā izvēlēto atkritumu apsaimniekotāju un atkritumu radītājiem vai valdītājiem ietvertie nosacījumi ir vienpusēji un, nereti, pat atkritumu radītāju vai valdītāju tiesības diskriminējoši, tas ir, atkritumu radītājiem vai valdītājiem praktiski nav iespējams ietekmēt atkritumu apsaimniekošanas līguma saturu, nosacījumus. Vienlaikus jānorāda, ka VARAM ik gadu saņem vairākas pašvaldību iedzīvotāju sūdzības par sadzīves atkritumu apsaimniekotāju neatbilstošu rīcību attiecībā uz atkritumu apsaimniekošanas līguma nosacījumu izpildi, vai pakalpojuma sniegšanu neatbilstoši līguma nosacījumiem. Ar noteikumu projektu tiek noteikti būtiskie nosacījumi, kas ir iekļaujami līguma saturā, nodrošinot līgumslēdzējpušu vienlīdzību gan tiesību, gan pienākumu ziņā.  Vienlaikus jānorāda, ka šobrīd tiek izstrādāts likumprojekts „Grozījumi Atkritumu apsaimniekošanas likumā”, kas paredz atkritumu apsaimniekotājam jaunu pienākumu veikt pašvaldībā radīto atkritumu svara un tilpuma mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam izmantojamo koeficientu pārejai no svara uz tilpuma mērvienībām. Tā kā šobrīd augstāk stāvošā normatīvajā aktā šāds pienākums vēl nav noteikts, tad noteikumu projekts attiecīgajiem noteikumu projekta punktiem paredz pārejas periodu līdz attiecīgo Atkritumu apsaimniekošanas likuma grozījumu spēkā stāšanās brīdim.  Noteikumu projekts nosaka:   1. minimālās prasības, ko pašvaldība iekļauj darba uzdevumā, publisko iepirkumu vai publisko un privāto partnerību regulējošos normatīvajos aktos noteiktā kārtībā izraugoties sadzīves atkritumu apsaimniekotāju; 2. būtiskos noteikumus, kuri iekļaujami starp pašvaldību un atkritumu apsaimniekotāju noslēdzamajā atkritumu apsaimniekošanas līgumā; 3. būtiskos noteikumus, kuri iekļaujami starp atkritumu apsaimniekotāju un atkritumu radītāju noslēdzamajā atkritumu apsaimniekošanas līgumā. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, sadzīves atkritumu apsaimniekotāji, atkritumu radītāji vai valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projektā attiecībā uz noteikto normu attiecībā uz atkritumu apsaimniekotāja pienākumu veikt radīto sadzīves atkritumu tilpuma un svara mērījumus un atbilstoši iegūtajiem mērījumu rezultātiem noteikt sadzīves atkritumu apsaimniekošanas maksas aprēķinam izmantojamo koeficientu pārejai no tilpuma uz svara mērvienībām, ir piemērojams pārejas periods, tas ir, normas stājas spēkā vienlaikus ar attiecīgo grozījumu Atkritumu apsaimniekošanas likumā spēkā stāšanās brīdi. Likumprojekts „Grozījumi Atkritumu apsaimniekošanas likumā” 2016.gada 28.janvārī ir izsludināti Valsts sekretāru sanāksmē (VSS-78). |
| 2. | Atbildīgā institūcija | VARAM. |
| 3. | Cita informācija | Likumprojekts „Grozījumi Atkritumu apsaimniekošanas likumā” ir noteikts, ka sadzīves atkritumu apsaimniekošanas maksas aprēķinam pārejai no svara uz tilpuma mērvienībām izmanto atkritumu apsaimniekotāja mērījumu rezultātā noteikto koeficientu. Atkritumu apsaimniekotājs, kas veic atkritumu šķirošanu, sagatavošanu un apglabāšanu veic regulārus atkritumu blīvuma mērījumus, ko reizi gadā iesniedz pašvaldībai. Pašvaldība reizi gadā pārskata atkritumu maksas apmēru saistībā ar atkritumu mērījumu rezultātā noteikto tilpuma un svara attiecības koeficientu un nepieciešamības gadījumā veic maksas apmēra maiņu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji tika informēti par iespēju līdzdarboties, publicējot attiecīgu paziņojumu par iespējām līdzdarboties noteikumu projekta izstrādē un ievietojot noteikumu projektu VARAM publiskā tīmekļa vietnē sadaļā „Sabiedrības līdzdalība”. Ieinteresētajām personām bija tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | 2016.gada 21.janvārī noteikumu projekts tika ievietots VARAM mājas lapā sadaļā „Sabiedrības līdzdalība” (<http://www.varam.gov.lv/lat/lidzd/pazinojumi_par_lidzdalibas_iesp/>).  2016.gada 22.janvārī noteikumu projekts un tā anotācija tika izsūtīta komentāru un priekšlikumu sniegšanai pie VARAM izveidotās darba grupas par atkritumu apsaimniekošanas normatīvo aktu pilnveidošanu locekļiem. |
| 3. | Sabiedrības līdzdalības rezultāti | Noteikumu projekta izstrādes gaitā tika saņemti priekšlikumi no Latvijas Lielo pilsētu asociācijas un biedrības „Homo Ecos”. Saņemtie priekšlikumi ir izvērtēti un atbilstoši precizēts noteikumu projekts un tā anotācija. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, sadzīves atkritumu apsaimniekotāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

*Anotācijas III. sadaļa, un V. sadaļa – projekts šo jomu neskar*.

Vides aizsardzības un reģionālās K. Gerhards

attīstības ministrs

**Vīza:**

Valsts sekretāra p.i.

Valsts sekretāra vietniece administratīvajos jautājumos E. Turka

29.01.2016., 10:30

M. Buša

67026569, [madara.busa@varam.gov.lv](mailto:madara.busa@varam.gov.lv)